5. tankiarmee (Saksamaa)

5. tankiarmee oli teise maailmasõja ajal Saksamaa Wehrmachti koosseisu kuulunud väliarmee, mis tegutses aastatel 1942–1943 Põhja-Aafrikas ja pärast taasmoodustamist aastatel 1944–1945 läänerindel.

Jaanuarist augustini 1944 kandis see nime tankigrupp West.

Ajalugu

Põhja-Aafrika (1942–1943)

5. tankiarmee moodustati 8. detsembril 1942 Tuneesias LXXXX korpuse ümberformeerimisel. Armee nimetus oli pigem sümboolne, sest korpusest suuremaks ei õnnestunudki sellel kasvada. Selle põhiülesandeks oli kaitsta Tuneesiat novembris 1942 Alžeeria ja Maroko aladel maabunud ning kiiret pealetungi alustanud liitlasvägede eest.

Moodustamisest kuni veebruarini 1943 allus 5. tankiarmee väegrupi Süd ülemjuhatusele. 22. veebruaril 1943 allutati see äsja moodustatud väegrupile Afrika, mille juhatajaks nimetati märtsi alguses senine 5. tankiarmee juhataja Hans-Jürgen von Arnim.

13. mail 1943 kapituleerus 5. tankiarmee Banzarti lähistel Suurbritannia vägedele ja sama aasta 30. juunil likvideeriti 5. tankiarmee ametlikult.

Läänerinne (1944–1945)

24. jaanuaril 1944 moodustati Prantsusmaa põhjaosa ja Belgia ranniku kaitseks tankigrupp West. Tegemist oli reservarmeega, mis oli mõeldud liitlasvägede tagasitõrjumiseks teise rinde avamise korral. Kui 6. juunil 1944 toimus Normandia dessant, ei rakendatud tankigruppi kohe sõjategevusse, sest väejuhatus ei olnud jõudnud kokkuleppele, kuidas seda peaks tegema, ning Adolf Hitler oli keelanud ilma tema isikliku korralduseta tankivägesid lahingusse viia.

Hiljem Normandias lahingutegevuses osaledes kandis tankigrupp raskeid kaotusi. Juulis 1944 paistis tankigrupp silma Caeni lahingus, mis lõppes siiski liitlasvägede võiduga. 5. augustil 1944 nimetati tankigrupp West ümber 5. tankiarmeeks. Mõned päevad hiljem hävitati suur osa selle võitlusvõimelistest üksustest Falaise'i põrgus. Sealt alates pidas 5. tankiarmee taganemislahinguid Saksamaa suunas, septembris 1944 võideldi Lorraine'is USA 3. armee vastu.

Detsembris 1944 osales 5. tankiarmee Ardennide operatsioonis, kandes raskeid kaotusi Bastogne'i, Celles'i ja Dinant'i piirkonnas. Pärast operatsiooni läbikukkumist jätkas armee taandumist Antwerpeni kaudu Saksamaa suunas. Märtsis 1945 osales ta Remageni juures ameeriklaste Reini jõe ületamiskatsete takistamisel, kuid ei saavutanud edu.

5. tankiarmee piirati lõpuks sisse Ruhri katlas ja kapituleerus liitlasvägedele 17. aprillil 1945. 

Suurema osa oma eksisteerimise ajast kuulus 5. tankiarmee väegrupi B koosseisu, septembrist novembrini 1944 oli ta osa väegrupist G.

Komandörid

 Nimi koos auastmega Eluaastad  Teenistuse algus Teenistuse lõpp Generalleutnant Heinz Ziegler  (1894–1972)  1942, 8. detsember  1943, 20. veebruar Generaloberst Hans-Jürgen von Armin  (1889–1962)  1943, 20. veebruar  1943, 28. veebruar General der Panzertruppen Gustav von Värst  (1894–1975)  1943, 28. veebruar  1943, 13. mai General der Panzertruppen Leo Geyr von Schweppenburg  (1886–1974)  1944, 24. jaanuar  1944, 3. juuli General der Panzertruppen Heinrich Eberbach  (1895–1992)  1944, 3. juuli  1944, 9. august Generaloberst der Waffen-SS Sepp Dietrich  (1892–1966)  1944, 9. august  1944, 11. september General der Panzertruppen Hasso von Manteuffel  (1897–1978)  1944, 11. september  1945, 9. märts Generaloberst Josef Harpe  (1887–1968)  1945, 9. märts  1945, 17. aprill

Allunud väeosad

1. jaanuar 1943:
10. soomusgrenaderide diviis
334. jalaväediviis
Diviis "General Göring"

9. aprill 1943:
334. jalaväediviis
Diviis "General Göring"
Itaalia mägidiviis "Superga"

15. juuli 1944:
XXXXVII tankikorpus
II SS-tankikorpus
I SS-tankikorpus
LXXXVI korpus

31. detsember 1944:
LVIII tankikorpus
XXXIX tankikorpus
XXXXVII tankikorpus
I SS-tankikorpus

19. veebruar 1945:
LXVI korpus
LVIII korpus
LXXIV korpus

Välislingid

Lexikon der Wehrmacht: 5. Panzerarmee, Panzergruppe West (vaadatud 04.02.2012).
Sturmpanzer.com: Miscellanous Documents (sisaldab 5. tankiarmee päevaraamatuid juunist oktoobrini 1944, vaadatud 04.02.2012).

Kategooria:Saksamaa väeüksused Teises maailmasõjas